It's Time: 'As ons nie nóú bid . . .' | Netwerk24
It's Time: 'As ons nie nóú bid . . .'
Deur Ruan Bruwer 21 April 2017 20:02
Die kampeerders Eben Theron en sy vrou, Alida, het van Kranspoort in Mpumalanga gery om self die belewenis van honderdduisende Christine wat saam bid mee te maak. Foto: Mlungisi Louw
Kinders speel Vrydag met 'n bal op die stuk grond op Wildeals waar gekamp word. Behalwe 'n toilet en 'n waterpunt is geen ander geriewe beskikbaar gestel nie. Foto: Mlungisi Louw
Kampeerders wat Vrydag vroegmiddag reeds van oor die land heen in Bloemfontein gearriveer het vir die It's Time-bidbyeenkoms, is dit eens die tyd is nóú ryp daarvoor en dat hulle erg bekommerd is.
Die 15-jarige Jaqueline Deysel van Witrivier het 'n ooievaarstee opgegee om na Bloemfontein te reis, want volgens haar moet dringende veranderinge vinnig kom. "Die plaasmoorde en geweld in die strate moet verander. Ek wil graag met gemak in die strate kan rondloop," het sy gesê.
Roelien du Plessis (48), een van 'n groep mense van Ermelo wat almal in die sakewêreld werk, het aangevoer dat as daar nie nou vir die land gebid word nie, gaan Suid-Afrika tot 'n einde kom.
"Dit gaan hier oor die toekoms van ons kinders en kleinkinders waaroor ons bekommerd is."
Eben Theron (77) en sy vrou, Alida (76) het van
Kranspoort gekom omdat hulle nie op die kantlyn wou sit en kyk hoe dinge gebeur nie, maar dit self wil beleef.
"Ek is opgewonde oor 'n geestelike ontwaking wat ek verwag. Daar is 'n diep bekommernis en 'n groot besef van nood in die land, dis 'n geestelike nood, hoewel ek nie dink mense het al moed verloor nie.
"Die noodtoestand gaan egter nie verander voordat mense hulle na die Here wend nie. Die Here gebruik hierdie geleentheid om Suid-Afrika tot op sy knieë te dwing. Dit begin alles by gebed en verootmoediging," het hy gesê.
Jurie Cilliers (27) van Vereeniging het gesê hy is nes al die ander wat na Wilde Als gaan om te bid, geroep.
"Almal wat hierheen kom, is soekend. Ek het gekom om 'n boodskap te kry. Ons land moet nou regkom.
"Die eerste keer wat ek na so 'n geleentheid was, was dit teen my sin. Ek het op 'n Mighty Men-saamtrek (wat deur Angus Buchan gelei is), met drank daar aangekom en gedink dit gaan 'n lekker mannekamp wees. By die tweede saamtrek het ek tot bekering gekom," het Cilliers gesê.
Volgens Tollie du Plessis (38), wat drie vorige Mighty Men-byeenkomste bygewoon het, het hy Vrydag met sy aankoms op die kampterrein dieselfde gevoel as daar ervaar.
"Die hare op my rug het regop gestaan. Daai gevoel wanneer 'n paar duisend mense gelyk amen sê, is 'n onbeskryflike lekker gevoel, ek sien uit daarna."